ট্রাম্প-জেলেনস্কি বৈঠক ব্যর্থ, এবার কোন পথে ইউক্রেন

ওয়েব ডেস্ক: ডোনাল্ড ট্রাম্প (Donald Trump) এবং ভোলোদিমির জেলেনস্কির (Volodymyr Zelenskyy) বৈঠক ব্যর্থ। ট্রাম্প এবং মার্কিন ভাইস প্রেসিডেন্ট জেডি ভান্সের (JD Vance) সঙ্গে কথাবার্তা এতটাই উত্তপ্ত হয়ে ওঠে যে জেলেনস্কি বৈঠক ছেড়ে বেরিয়ে যান। এই বৈঠকের পর লাখ টাকার প্রশ্ন হল কোন পথে ইউক্রেন (Ukraine), কোন দিকে যাচ্ছে রাশিয়ার (Russia) সঙ্গে যুদ্ধ?

যুদ্ধ বন্ধে ট্রাম্পের প্রচেষ্টা ব্যর্থ হলে ইউক্রেন হারাবে মার্কিন সহায়তার প্রায় পুরোটাই। সেক্ষেত্রে কেবলমাত্র ইউরোপের তিন-চারটি দেশের সাহায্যে মহাশক্তিধর রাশিয়ার বিরুদ্ধে যুদ্ধ চালানো প্রায় অসম্ভব। জেলেনস্কির প্রেসিডেন্ট হিসেবে মেয়াদ শেষ হয়ে গেছে, যুদ্ধের অজুহাতে মসনদ আঁকড়ে রয়েছেন তিনি। অনেকে মনে করেন, যুদ্ধ থামাতে রাজি হলে গদিও ছাড়তে হবে জেলেনস্কিকে, তাই তিনি যুদ্ধ চালাতে চাইছেন।

আরও পড়ুন: বৈঠকে কেন ট্রাম্পের সঙ্গে জেলেনস্কির ঝগড়া লাগল?

কিন্তু ক্রমশই রাশিয়া ইউক্রেনের ভিতরে এগিয়ে যাচ্ছে, ইতিমধ্যেই এক-চতুর্থাংশ এলাকা রাশিয়ার নিয়ন্ত্রণে। জেলেনস্কির জেদাজেদির ফলে সম্ভবত ইউক্রেন দেশটির অস্তিত্ব বিপন্ন হতে চলেছে। দেশটির বিস্তীর্ণ ভূখণ্ড সম্ভবত ভাগ হয়ে যেতে চলেছে রাশিয়া ও আমেরিকার প্রভাবিত এলাকায়।

এদিনের বৈঠকের একমাত্র উপজীব্য বিষয় ছিল রাশিয়া বনাম ইউক্রেন (Russia-Ukraine War) যুদ্ধ যার শুরু করেছিল রাশিয়াই। কিন্তু ওভাল অফিসে যুদ্ধ না থামার জন্য জেলেনস্কিকে দায়ী করেন ট্রাম্প। এদিকে ভান্স বলেন, তাঁরা কূটনীতির মাধ্যমে যুদ্ধ থামিয়ে দিতে পারেন। এই নিয়ে শুরু হয় বাগবিতণ্ডা, যার কিছু পরে ভান্সকে জেলেনস্কি প্রশ্ন করেন, আপনি ইউক্রেনে এসে প্রকৃত পরিস্থিতি কি দেখেছেন?